OVK wil Mashaba se ActionSA nie registreer | Netwerk24
Deur Christiaan Du Plessis 29 September 2020 11:39
Herman Mashaba se ActionSA beweer die Verkiesingskommissie (OVK) het sy wetlike mandaat oortree deur 'n aansoek van die hand te wys om dié organisasie as 'n politieke party te registreer.
Michael Beaumont, voorsitter van ActionSA, sê in 'n verklaring dat die OVK hulle Maandag ingelig het dat die besluit deels geneem is omdat die party die Suid-Afrikaanse vlag as deel van sy kenteken gebruik.
Die ander rede is omdat ActionSA se kenmerke glo te veel ooreenkomste met dié van 'n ander politieke party, vermoedelik die Party of Action (POA), toon.
Billy Nyaky, president van die POA, het Mashaba vroeër in 'n onderhoud met eNCA daarvan beskuldig dat ActionSA die POA se kenteken gesteel het en ook sy naam oorgeneem het.
We will not be deterred. We are proud of our logo and what it represents. We will fight for it. https://t.co/zFoxvL38Kc
Dit was kort nadat Mashaba, voormalige DA-burgemeester van die Johannesburg-metro, einde verlede maand sy nuwe party bekend gestel het.
Beaumont sê ActionSA het reeds aan die OVK geskryf om die weg te baan om appèl teen die besluit aan te teken. Volgens hom het die OVK irrasioneel opgetree en die wet verkeerd toegepas.
Beaumont sê die OVK word beperk tot die Wet op die Verkiesingskommissie wat die OVK nie soortgelyk toegepas het op ander politieke partye wat "inspirasie" uit die Suid-Afrikaanse vlag put nie.
"Dit is duidelik dat die OVK sy wetlike mandaat oortree het. ActionSA het sy regspanne ingelig om appèl aan te teken, en indien nodig, hof toe te gaan."